
Hotărârii Guvernului  nr. 702/2024
privind acordarea de granturi în industria prelucrătoare
	Acest document reprezintă un îndrumar pentru solicitanţii de ajutor de stat în cadrul Schemei de ajutor de stat, având ca obiectiv acordarea de granturi în industria prelucrătoare, instituită prin Hotărârea Guvernului nr. 702/2024 publicată în Monitorul Oficial al României, Partea I, nr. 625 din 02 iulie 2024.


	Informaţii privind modul de completare al documentelor care urmează a fi depuse în temeiul acestei scheme de ajutor de stat, precum şi toate condiţiile care trebuie îndeplinite în vederea încheierii acordului pentru finanțare se regăsesc în cuprinsul prezentului document şi pe site-ul Ministerului Economiei, Antreprenoriatului și Turismului, denumit în continuare MEAT, la următoarea adresă: https://economie.gov.ro.

Este necesară analizarea în prealabil a prevederilor Hotărârii Guvernului                           nr. 702/2024  privind acordarea de granturi în industria prelucrătoare (denumită în continuare H.G.) a tuturor informaţiilor cuprinse în cadrul prezentului Ghid, precum şi a celorlalte date puse la dispoziţie pe site-ul precizat mai sus.

În perioada de valabilitate a Schemei de ajutor de stat, începând cu momentul publicării pe site-ul anterior menționat a anunțului referitor la perioada de înregistrare a Cererilor de acord pentru finanțare, MEAT pune la dispoziţia solicitanţilor adresa electronică ajutordestat@economie.gov.ro, prin intermediul căreia pot fi adresate întrebări, sesizări şi solicitări de clarificări, acestea urmând a fi soluţionate în cel mai scurt timp, în cazul în care nu sunt deja tratate în cadrul acestui Ghid şi pe site-ul precizat mai sus.

	CAPITOLUL I – INFORMAŢII GENERALE


	1. Obiectivul schemei de ajutor de stat 


Schema de ajutor de stat își propune acordarea de granturi în industria prelucrătoare pentru realizarea de investiții inițiale sau pentru o investiție inițială care crează o nouă activitate economică în sectoarele de activitate (Coduri CAEN Rev. 2) care se regăsesc  în  Anexa nr. 1 la H.G. nr. 702/2024. Schema de ajutor de stat a fost instituită cu respectarea prevederilor prezentei hotărâri și ale „Regulamentului (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piaţa internă în aplicarea art. 107 şi 108 din tratat, cu modificările și completările ulterioare,” publicat în Jurnalul Oficial al Uniunii Europene seria L, nr.187 din 26 iunie 2014, cu modificările și completările ulterioare, denumit în continuare Regulament, cât și a Deciziei Comisiei Europene C 2021/9750 final prin care a fost aprobată Harta ajutoarelor de stat regionale pentru perioada 2022-2027 și ale Hotărârii Guvernului nr. 311/2022 privind intensitatea maximă a ajutorului de stat regional în perioada 2022-2027 pentru investiţii iniţiale.
	2. Bugetul schemei de ajutor de stat


Schema de ajutor de stat aprobată prin H.G. nr. 702/2024 este gestionată de MEAT.
Bugetul total alocat schemei de ajutor de stat este echivalentul în lei al sumei de 447 milioane euro, pentru toată perioada de implementare, defalcat astfel:

a) credite de angajament pentru încheierea de acorduri pentru finanţare pentru perioada 2024 - 2026;

b) credite bugetare pentru plata ajutorului de stat pentru perioada 2025 – 2029.
Bugetul mediu anual maxim al schemei este echivalentul în lei al sumei de 149 milioane euro.
	3. Perioada de valabilitate a schemei de ajutor de stat 


Perioada de valabilitate a schemei de ajutor de stat este 21.06.2024 - 31.12.2026.
	ATENȚIE !
Conform art. 4 din H.G. nr. 702/2024, se pot încheia acorduri pentru finanțare până la data de 31 decembrie 2026, în perioada 2025 - 2029 efectuându-se plățile în baza acordurilor pentru finanțare încheiate.


	4. Sectoare de activitate eligibile


Sectoarele de activitate eligibile sunt cele prevăzute în Anexa nr. 1 la H.G. nr. 702/2024.
	ATENȚIE !
Dacă întreprinderea își desfășoară activitatea într-un sector de activitate care nu este prevăzut în Anexa nr. 1 la H.G. nr. 702/2024, dar solicită finanțare pentru realizarea unei investiții inițiale sau pentru o investiție inițială care crează o nouă activitate economică, într-un sector de activitate din Anexa nr. 1 la H.G. nr. 702/2024, al cărei cod CAEN se regăsește în Certificatul Constatator emis de Oficiul Național al Registrului Comerțului, respectiva investiție poate fi eligibilă pentru finanțare cu respectarea tuturor celorlalte condiții prevăzute de schema de ajutor de stat.
Se poate solicita finanţare pentru o singură activitate economică, respectiv un singur cod CAEN. Activitatea pentru care se solicită finanţare poate fi principală sau secundară.


	5. Beneficiarii schemei de ajutor de stat


Beneficiarii sunt întreprinderi nou-înființate sau întreprinderi în activitate, atât                IMM-uri, cât și întreprinderi mari, cu personalitate juridică, înregistrate în baza               Legii societăților nr. 31/1990, republicată, cu modificările și completările ulterioare.

ATENȚIE !
În vederea completării corecte a informaţiilor prevăzute în Cererea de acord pentru finanţare, încadrarea întreprinderii solicitante în categoria IMM-urilor sau a întreprinderilor mari se realizează la momentul înregistrării Cererii de acord pentru finanţare. 
În acest sens, pentru a justifica încadrarea tipului de întreprindere, în cazul IMM-urilor, solicitantul completează Anexa 1 și/sau Anexa 2 la Legea nr. 346/2004 privind stimularea înființării și dezvoltării întreprinderilor mici și mijlocii, cu modificările și completările ulterioare, după caz, care se transmit împreună cu Cererea de acord pentru finanțare.
	6. Cheltuielile eligibile și neeligibile aferente investiției


Anterior efectuării plăților se verifică eligibilitatea cheltuielilor solicitate la plată de către beneficiarul ajutorului de stat.

Cheltuielile eligibile realizate în cadrul investiției și solicitate la plată de către beneficiarul ajutorului de stat trebuie să fie în legătură cu obiectul investiției.
	DEFINIȚII:

Valoare totală investiție = (valoarea cheltuielilor eligibile + valoarea cheltuielilor  neeligibile) – valoare T.V.A.

Cheltuieli eligibile = costurile fără T.V.A. aferente realizării, respectiv achiziționării, după caz, de active corporale și necorporale, cheltuielile legate de închirierea construcțiilor/terenurilor/instalațiilor sau utilajelor, precum și costurile salariale estimate pentru locurile de muncă create în urma unei investiții inițiale sau pentru o investiție inițială care creează o nouă activitate economică, aferente realizării investiției.

Active corporale = activele asociate investiției reprezentate de:

· construcții de orice tip, respectiv cheltuielile efectuate cu realizarea/închirierea de construcții;
· terenuri, respectiv cheltuielile realizate cu achiziționarea/închirierea de terenuri;
· instalații tehnice, utilaje și echipamente noi clasificate conform Hotărârii Guvernului nr. 2.139/2004 pentru aprobarea Catalogului privind clasificarea şi duratele normale de funcţionare a mijloacelor fixe, cu modificările ulterioare, cu valoarea minimă de intrare a mijloacelor fixe stabilită conform prevederilor legale în vigoare.
Costuri salariale = valoarea totală care trebuie plătită efectiv de beneficiarul ajutorului de stat pentru locurile de muncă respective, cuprinzând salariile brute înainte de impozitare precum și contribuțiile obligatorii ale angajatorului aferente, conform prevederilor legale în vigoare.


	ATENȚIE !

Valoarea achiziției terenului nu trebuie să depășească 10% din valoarea totală a investiției.

Valoarea maximă eligibilă a chiriei nu poate depăși 25 lei/mp/lună, fără TVA.
Activele corporale din cadrul investiției, indiferent de sursa de finanțare, cu excepția celor care fac obiectul închirierii conform art. 7, alin. (4), lit. a) din H.G. nr. 702/2024, trebuie să fie libere de sarcini pe toată perioada de implementare și monitorizare a investiției (pentru teren și construcții se va face dovada anual, prin Extras de Carte Funciară).


Activele eligibile și neeligibile incluse în planul de investiții trebuie să fie proprietatea exclusivă a beneficiarului schemei de ajutor de stat pe perioada implementării și menținerii investiției, cu excepția construcțiilor/terenurilor care fac obiectul închirierii.
În cadrul procedurii de plată se va verifica eligibilitatea cheltuielilor prin încadrarea activelor în prevederile Hotărârii Guvernului nr. 2.139/2004 pentru aprobarea Catalogului privind clasificarea şi duratele normale de funcţionare a mijloacelor fixe, cu modificările ulterioare, cu valoarea minimă de intrare a mijloacelor fixe stabilită conform prevederilor legale în vigoare.

În cazul construcțiilor se consideră eligibile doar cheltuielile aferente realizării de construcţii noi, regăsite în Capitolul 4 – Cheltuieli pentru investiția de bază, subcapitolul 4.1 – Construcții și instalații de bază din Devizul pe obiect astfel cum este prezentat în Anexa nr. 8 la Hotărârea Guvernului nr. 907/2016.

În cazul închirierii construcţiilor/terenurilor aferente investiţiei sunt considerate eligibile cheltuielile cu chiria construcţiilor/terenurilor aferente investiției, înregistrate pe perioada realizării planului de investiţii.

Costurile legate de închirierea de active corporale pot fi luate în considerare în următoarele situații:

a) în cazul terenurilor și clădirilor, contractul de închiriere trebuie să continue cel puțin timp de 5 ani de la data preconizată de finalizare a investiției pentru întreprinderile mari și cel puțin timp de 3 ani în cazul IMM-urilor;

b) în cazul închirierii de instalații sau de utilaje, contractul trebuie să fie unul de leasing financiar și trebuie să conțină obligația ca beneficiarul ajutorului de stat să achiziționeze activul la data la care expiră contractul, dar nu mai târziu de data depunerii ultimei cereri de plată.
Activele corporale trebuie să îndeplinească cumulativ următoarele condiții de eligibilitate:
a) să fie utilizate exclusiv în cadrul unității care primește ajutorul de stat;
b) să fie amortizabile;

c) să fie incluse în activele întreprinderii beneficiare de ajutor de stat și să rămână asociate proiectului pentru care s-a acordat finanțarea pe o perioadă de minimum 5 ani de la data finalizării acesteia în cazul întreprinderilor mari și              3 ani în cazul IMM-urilor;
d) să fie achiziționate în condiții de piață de la terți care nu au legături cu cumpărătorul;
e) să fie noi, cu excepția celor pentru IMM-uri.
	ATENȚIE ! 

În cazul în care, pe parcursul celor 5 ani de la finalizarea investiţiei în cazul întreprinderilor mari, respectiv celor 3 ani în cazul IMM-urilor, se constată uzura fizică, sau morală a activelor aferente investiţiei iniţiale realizate sau acestea au fost distruse, este permisă înlocuirea acestora, în vederea asigurării continuităţii activităţii finanţate, cu informarea MEAT și cu condiția ca activitatea economică să fie menţinută pe teritoriul aceleiași regiuni la nivel NUTS 3, respectiv județ pentru perioada minimă relevantă.


	DEFINIȚIE: 

Active necorporale = activele amortizabile asociate investiţiei iniţiale care nu au o concretizare fizică sau financiară, precum brevete, licenţe, know-how sau alte drepturi de proprietate intelectuală.


Activele necorporale sunt eligibile pentru calculul costurilor de investiții dacă îndeplinesc cumulativ următoarele condiții:

a) trebuie să fie exploatate exclusiv de întreprinderea beneficiară de ajutor de stat în locația realizării investiției, numai pentru atingerea obiectivelor investiției pentru care s-a solicitat finanțarea;

b) trebuie să fie amortizabile;

c) trebuie să fie achiziţionate în condiţiile pieţei, respectiv condiții de transparență și competitivitate, de la terţi care nu au legături cu cumpărătorul;

d) trebuie să fie incluse în activele întreprinderii care beneficiază de ajutor de stat şi trebuie să rămână asociate investiției, în locația prezentată în planul de afaceri, pentru care s-a acordat ajutorul de stat pe o perioadă de minimum 5 ani sau de 3 ani în cazul IMM-urilor.
	DEFINIŢII: 

Achiziţia de active în condiţii de piaţă - modalitate de achiziţionare a activelor care are la bază următoarele principii: nediscriminarea, tratamentul egal, recunoaşterea reciprocă, transparenţa, proporţionalitatea şi eficienţa utilizării fondurilor. 

Terți care nu au legături cu cumpărătorul - persoane fizice sau juridice care nu se regăsesc în cel puțin unul din următoarele cazuri: 

· persoane fizice care au calitate de soț/soție, rude sau afini până la gradul  al III-lea inclusiv, ale personalului sau conducerii cumpărătorului; 
· persoane fizice care au calitate de angajat al cumpărătorului;
· persoane fizice sau juridice care au calitate de vânzător și dețin o influență asupra structurii, voturilor sau deciziilor organelor de conducere ale cumpărătorului; 
· persoane fizice sau juridice care au calitate de vânzător și asupra cărora cumpărătorul deține o influență asupra structurii, voturilor sau deciziilor organelor sale de conducere.


	ATENȚIE!

Pentru întreprinderile mari, costurile activelor necorporale sunt eligibile numai până la un plafon de 50% din costurile totale eligibile ale investiţiei iniţiale sau pentru o investiție inițială care crează o nouă activitate economică. 
Pentru IMM-uri, costurile activelor necorporale sunt eligibile în proporție de 100%.


	PRECIZĂRI:

Costuri eligibile pentru costurile salariale prevăzute la art. 7, alin. (2), lit. b) sau  lit. c) din H.G. nr. 702/2024 = costurile salariale înregistrate pe o perioadă de 2 ani consecutivi de la data primei ocupări a fiecărui loc de muncă și care îndeplinesc cumulativ următoarele condiții:

· 
proiectul de investiţii determină o creștere netă a numărului de angajaţi în unitatea în care a fost realizată investiția, în comparaţie cu media din ultimele 12 luni, după deducerea din numărul de locuri de muncă create a oricăror locuri de muncă pierdute în perioada respectivă, exprimate în unități de muncă anuale;
·  fiecare post este ocupat în termen de 3 ani de la finalizarea investiției;

· fiecare loc de muncă creat prin investiţie se menţine în zona în cauză pentru o perioadă de cel puţin 5 ani sau, în cazul IMM-urilor, de cel puţin 3 ani de la data la care locul de muncă a fost ocupat pentru prima dată.

În sensul celor de mai sus:

· locurile de muncă create direct de un proiect de investiții = locurile de muncă legate de activitatea care face obiectul investiţiei, inclusiv locurile de muncă create în urma unei creşteri a ratei de utilizare a capacităţii create de investiţie;  
· locurile de muncă ocupate = locurile de muncă pentru care întreprinderea a încheiat un contract individual de muncă, în vigoare, pe perioadă nedeterminată, cu normă întreagă, pentru care se plătește un salariu brut lunar.
Obligația de a menține locurile de muncă create se consideră îndeplinită dacă se păstrează atât locurile de muncă create conform alin 7, lit. a) din HG nr. 702/2024 cât și media ultimelor 12 luni precedente lunii în care se înregistrează cererea de acord pentru finanțare.


	DEFINIŢIE: 

Cheltuielile neeligibile = costurile aferente proiectului de investiții în urma achiziţionării/realizării/închirierii de active corporale şi necorporale, care nu îndeplinesc condițiile pentru a fi considerate cheltuieli eligibile în conformitate cu prevederile prezentei scheme de ajutor de stat. 


Cheltuielile neeligibile se suportă de către întreprinderea solicitantă.

În cadrul planului de investiții sunt considerate cheltuieli neeligibile:

· achiziția, modernizarea, reabilitarea de construcții, lucrări de construcții necesare schimbării destinației unor construcții existente;
· achiziția de mobilier și mobilier industrial, decorațiuni, mijloace de transport înmatriculabile, calculatoare electronice care nu fac parte din fluxul tehnologic;
· aparatură birotică, truse de scule, dulapuri/cărucioare cu scule;
· cheltuieli cu transportul, montajul instalațiilor tehnice, utilajelor și echipamentelor;
· cheltuieli pentru reabilitarea/repararea activelor corporale achiziționate;
· costurile aferente chiriei care depășesc valoarea de 25 lei/mp/lună, fără TVA;
· costurile aferente achiziției terenului care depășesc 10% din valoarea investiției, fără TVA;

· activele corporale de natura instalațiilor tehnice, utilajelor și echipamentelor care nu se încadrează în clasificarea prezentată în Hotărârea Guvernului                  nr. 2.139/2004 pentru aprobarea Catalogului privind clasificarea și duratele normale de funcționare a mijloacelor fixe, cu modificările ulterioare, sau nu au valoarea minimă de intrare a mijloacelor fixe stabilită conform prevederilor legale în vigoare, sau nu sunt noi, cu excepția celor pentru IMM-uri.

	7. Intensitatea, cumulul și calculul ajutorului de stat 


Ajutorul de stat se acordă întreprinderilor prin alocări de la bugetul de stat, prin bugetul MEAT, sub formă de granturi, în raport cu cheltuielile eligibile şi în limita intensităţii maxime admisibile prevăzută în Anexa nr. 2 la H.G. nr. 702/2024.
Valoarea maximă a ajutorului de stat regional este calculată în temeiul Regulamentului (UE) 2023/1315 al Comisiei din 23 iunie 2023, de modificare a Regulamentului (UE) nr. 651/2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat și a Regulamentului (UE) 2022/2473 de declarare a anumitor categorii de ajutoare acordate întreprinderilor care își desfășoară activitatea în producția, prelucrarea și comercializarea produselor pescărești și de acvacultură ca fiind compatibile cu piața internă, în aplicarea articolelor 107 și 108 din tratat, a Deciziei Comisiei Europene C (2023) 1101 final prin care a fost aprobată Harta ajutoarelor de stat regionale pentru perioada 2022-2027, precum și a Hotărârii Guvernului nr. 311/2022 privind intensitatea maximă a ajutorului de stat regional în perioada 2022-2027 pentru investiții inițiale, cu modificările ulterioare.
Intensitățile maxime ale ajutoarelor de stat prevăzute la art. 3, alin. (1) din Hotărârea Guvernului nr. 311/2022 privind intensitatea maximă a ajutorului de stat regional în perioada 2022-2027 pentru investiții inițiale, cu modificările și completările ulterioare, pot fi majorate, conform Regulamentului cu până la 20 de puncte procentuale pentru întreprinderile mici sau cu până la 10 puncte procentuale pentru întreprinderile mijlocii, cu obligația beneficiarului de a asigura o cofinanțare de cel puțin 25% din cheltuielile eligibile.
Intensităţile maxime majorate ale ajutoarelor pentru întreprinderile mici şi mijlocii nu se aplică ajutoarelor acordate pentru proiectele mari de investiţii.

În cazul proiectelor mari de investiții, valoarea ajustată permisă a ajutorului de stat se calculează conform formulei prevăzute la art. 3, pct. 36 din H.G. nr. 702/2024, respectiv:
· valoarea ajustată a ajutoarelor = R × (A + 0,50 × B + 0 × C),

unde: 
R este intensitatea maximă a ajutoarelor aplicabilă în regiunea / județul în care se realizează investiția,  așa cum este aceasta prevăzută în Anexa nr. 2, cu excepția intensității majorate pentru IMM-uri; 
A este partea din costurile eligibile în valoare de 55 de milioane euro; 
B este partea din costurile eligibile cuprinsă între 55 de milioane euro şi 110 milioane euro, iar 
C este partea din costurile eligibile de peste 110 milioane euro.
	Exemple de calcul al ajutorului de stat :

1. Pentru o întreprindere care realizează o investiție în regiunea Tulcea, regiune cu intensitate maximă 60% și investiția este în valoare de 4 milioane euro (20.000.000 echivalent în lei), din care costurile eligibile sunt de 2,5 milioane euro (12.500.000 echivalent în lei), ajutorul de stat este calculat astfel :

 12.500.000 lei x 60% = 7500000 lei

2. Pentru o întreprindere care realizează o investiție în regiunea Tulcea, regiune cu intensitate maximă 60% și investiția este în valoare de 80 milioane euro (400.000.000 echivalent în lei), din care costurile eligibile sunt de 65 milioane euro (325.000.000 echivalent în lei), ajutorul de stat este calculat astfel:

  0,6 x (275.000.000 lei + 0,5 x 50.000.000 lei) = 0,6 x 300.000.000 lei = 180.000.000 lei


În cazul în care un proiect unic de investiții devine un proiect mare de investiții, ajutorul de stat solicitat de către întreprindere se va calcula utilizând formula prevăzută la art. 3, pct. 36 din H.G. nr. 702/2024.
Valoarea în lei a cheltuielilor eligibile aferente proiectului unic este formată din valoarea în lei a cheltuielilor eligibile aprobate sau efectiv decontate cu ajutor de stat, după caz, aferente proiectelor anterioare și valoarea în lei a cheltuielilor eligibile aferente proiectului pentru care se solicită finanțare. 

Pentru aplicarea formulei este necesar ca valoarea cheltuielilor eligibile cumulate să fie calculată în euro. În acest sens se va utiliza cursul de schimb mediu, stabilit de Banca Națională a României, al lunii anterioare datei depunerii Cererii de acord pentru finanțare. 

Valoarea ajutorului de stat aferentă proiectului pentru care se solicită finanțare se calculează ca diferență între valoarea maximă a ajutorului de stat aferent proiectului unic și valoarea ajutorului de stat acordat/e pentru finanțarea proiectului/proiectelor anterior/anterioare, după caz. 
Ajutoarele de stat acordate în baza Schemei:
a) pot fi cumulate cu orice alt ajutor de stat ce vizează alte costuri eligibile identificabile diferite;
b)  pot fi cumulate cu orice alt ajutor de stat în legătură cu aceleaşi costuri eligibile, dar numai în cazul în care un astfel de cumul nu are drept rezultat depăşirea limitelor maxime prevăzute la art. 10 și în Anexa nr. 2 la                               H.G. nr. 702/2024;
c)  nu se cumulează cu ajutoare de minimis în raport cu aceleaşi costuri eligibile, dacă un astfel de cumul ar conduce la o intensitate şi un nivel al ajutorului care depăşeşte limitele maxime prevăzute la art. 10 și în Anexa nr. 2 la                      H.G. nr. 702/2024.
	PRECIZĂRI:
Cu privire la cumul, se ia în considerare valoarea totală a ajutoarelor de stat acordate pentru activitatea, investiția sau întreprinderea care beneficiază de ajutor de stat.
Întreprinderea solicitantă are obligația să declare la momentul depunerii Cererii de acord pentru finanțare, toate ajutoarele de stat/minimis primite în ultimii trei ani, în vederea verificării respectării regulii de cumul a ajutoarelor de stat, a încadrării în categoria de „proiect unic de investiții”, a respectării intensității maxime aplicabile, a verificării încadrării în plafoanele maxime pe județ sau localitate în cazul judeţului Ilfov etc.



	ATENȚIE !

În cazul în care, între momentul înregistrării Cererii de acord pentru finanțare și momentul primirii Acordului pentru finanțare, întreprinderea solicitantă obține un alt ajutor de minimis sau ajutor de stat, este obligată să transmită MEAT, în termen de 5 zile de la data acordării noului ajutor, o notificare prin care să menționeze următoarele:

· furnizorul ajutorului de minimis sau al ajutorului de stat;
· actul normativ în baza căruia s-a acordat ajutorul;
· actul juridic care face posibilă acordarea ajutorului, respectiv contract de finanțare, acord pentru finanțare etc.;
· valoarea în euro a ajutorului acordat.
În cazul în care întreprinderea solicitantă nu înștiințează MEAT în legătură cu situația de mai sus, în funcție de momentul constatării acestui fapt, MEAT nu mai încheie Acord pentru finanțare pentru care solicitantul a depus Cerere de acord pentru finanțare sau revocă Acordul pentru finanțare încheiat și recuperează, după caz, ajutorul de stat plătit.


	8. Criterii de eligibilitate ale solicitantului


Beneficiarii ajutorului de stat sunt persoane juridice de drept privat, respectiv întreprinderi înregistrate în baza Legii societăţilor nr. 31/1990, republicată, cu modificările şi completările ulterioare, așa cum se prevede la art. 15 din H.G.             nr. 702/2024.
Pentru a beneficia de ajutor de stat, întreprinderile trebuie să îndeplinească cumulativ, la data depunerii cererii, următoarele criterii de eligibilitate, în conformitate cu art. 17, alin. (1) și alin. (4) din H.G. nr. 702/2024:
a. Se angajează să realizeze o investiție inițială sau o investiție inițială care crează o nouă activitate economică în sectoarele economice prevăzute în Anexa nr. 1 la H.G. nr. 702/2024;
b. Nu înregistrează debite restante la bugetele componente ale bugetului general consolidat, atât pentru sediul social, cât și pentru toate punctele de lucru;

c. Nu sunt considerate “întreprinderi în dificultate”, așa cum sunt acestea definite la art. 3, pct. 25 din H.G. nr. 702/2024;
d. Nu se află în procedură de executare silită, insolvență, faliment, reorganizare judiciară, dizolvare, închidere operațională, lichidare sau suspendare temporară a activității;
e. Nu fac obiectul unor decizii sau ordine de recuperare a unui ajutor de stat sau ajutor de minimis, în cazul în care asemenea decizii au fost emise, acestea au fost deja executate și ajutorul a fost integral recuperat, inclusiv dobânda de recuperare aferentă, conform prevederilor legale în vigoare;
f. Respectă prevederile art. 9 și art. 10, alin. (2) din H.G. nr. 702/2024;

g. Valoarea investiției propuse este, echivalent în lei, de minimum 5 milioane euro, fără TVA;
h. Respectă condiționalitățile prevăzute în Recomandarea (UE) 2020/1039 a Comisiei  din 14 iulie 2020 privind condiționarea acordării unui sprijin financiar  din partea statului pentru întreprinderile din Uniune de absența legăturilor cu jurisdicțiile necooperante:

· să nu fie rezidente din punct de vedere fiscal în jurisdicțiile care figurează în lista Uniunii Europene a jurisdicţiilor necooperante sau se supun legislaţiei fiscale a acestora;

· să nu fie controlate, direct sau indirect, de acţionari din jurisdicţiile care figurează în lista Uniunii Europene a jurisdicţiilor necooperante, analiza mergând până la nivelul beneficiarului real, aşa cum este definit la art. 4 din Legea nr. 129/2019 pentru prevenirea şi combaterea spălării banilor şi finanţării terorismului, precum şi pentru modificarea şi completarea unor acte normative, publicată în Monitorul Oficial al României, Partea I, nr. 589 din 18 iulie 2019, cu modificările şi completările ulterioare;

· să nu controleze, direct sau indirect, filialele sau sediile permanente proprii în jurisdicţiile care figurează pe lista Uniunii Europene a jurisdicţiilor necooperante;

· să nu exercite dreptul de proprietate în comun cu întreprinderile aflate în jurisdicţiile care figurează pe lista Uniunii Europene a jurisdicţiilor necooperante.

Pentru întreprinderile în activitate și întreprinderile nou-înființate care au desfășurat activitate cel puțin un exercițiu financiar încheiat, suplimentar criteriilor prevăzute la art. 17, alin. (1) și alin. (4) din H.G. nr. 702/2024, acestea trebuie să îndeplinească cumulativ, la data depunerii cererii, și următoarele criterii de eligibilitate, conform art. 17, alin. (2) din H.G. nr. 702/2024:

a) Au rentabilitatea cifrei de afaceri mai mare decât zero în unul din ultimele trei exerciții financiare încheiate;

b) Au capitaluri proprii pozitive în ultimul exercițiu financiar încheiat;

c) Au capital social subscris vărsat în condițiile legii în valoare de minimum 100.000 lei.
Pentru întreprinderile nou-înființate,  suplimentar criteriilor prevăzute la art. 17, alin. (1) și alin. (4) din H.G. nr. 702/2024, acestea trebuie să îndeplinească cumulativ, la data depunerii cererii și următoarele criterii de eligibilitate, conform art. 17, alin. (3) din H.G. nr. 702/2024:
a) Au capital social subscris vărsat în condițiile legii în valoare de minimum 100.000 lei;

b) Nu aparţin unor acţionari/asociaţi care deţin sau au deţinut în ultimii 2 ani anterior datei înregistrării cererii de acord pentru finanţare o altă întreprindere înregistrată conform dispoziţiilor Legii nr. 31/1990, republicată, cu modificările şi completările ulterioare, care desfăşoară sau a desfăşurat activitatea pentru care solicită finanţare.
	PRECIZĂRI:
Se încadrează în categoria întreprinderilor în dificultate o întreprindere care se află cel puţin în una din situaţiile următoare, astfel cum este prevăzut la art. 2, pct. 18 din Regulament:

a) în cazul unei societăţi comerciale cu răspundere limitată, alta decât un IMM care există de mai puţin de trei ani, atunci când mai mult de jumătate din capitalul său social subscris a dispărut din cauza pierderilor acumulate. Această situaţie survine atunci când deducerea pierderilor acumulate din rezerve și din toate celelalte elemente considerate în general ca făcând parte din fondurile proprii ale societăţii conduce la un rezultat negativ care depășește jumătate din capitalul social subscris. În sensul acestei dispoziţii, „societate cu răspundere limitată” se referă în special la tipurile de societăţi comerciale prevăzute în anexa I la Directiva 2013/34/UE a Parlamentului European și a Consiliului din 26 iunie 2013 privind situațiile financiare anuale, situațiile financiare consolidate și rapoartele conexe ale anumitor tipuri de întreprinderi, de modificare a Directivei 2006/43/CE a Parlamentului European și de abrogare a Directivelor 78/660/CEE și 83/349/CEE, denumită în continuare Directiva 2013/34/UE, iar „capital social” include, dacă este cazul, orice capital suplimentar;

b) în cazul unei societăţi comerciale în care cel puţin unii dintre asociaţi au răspundere nelimitată pentru creanţele societăţii, alta decât un IMM care există de mai puţin de trei ani, atunci când mai mult de jumătate din capitalul propriu așa cum reiese din contabilitatea societăţii a dispărut din cauza pierderilor acumulate.  În sensul prezentei dispoziţii, „o societate comercială în care cel puţin unii dintre asociaţi au răspundere nelimitată pentru creanţele societăţii” se referă în special la acele tipuri de societăţi prevăzute în anexa II la Directiva 2013/34/UE; 

c) atunci când întreprinderea face obiectul unei proceduri colective de insolvenţă sau îndeplinește criteriile prevăzute în dreptul intern pentru ca o procedură colectivă de insolvenţă să fie deschisă la cererea creditorilor săi;

d) atunci când întreprinderea a primit ajutor de stat pentru salvare și nu a rambursat încă împrumutul sau nu a încetat garanţia sau a primit ajutoare pentru restructurare și face încă obiectul unui plan de restructurare;

e) în cazul unei întreprinderi care nu este un IMM, atunci când, în ultimii doi ani:

1. raportul datorii/capitaluri proprii al întreprinderii este mai mare de 7,5; 
și

3. capacitatea de acoperire a dobânzilor calculată pe baza indicatorului Earnings Before Interest, Taxes, Depreciation and Amortization, denumit în continuare EBITDA, se situează sub valoarea 1,0.
În vederea verificării situației de la lit. (a):

· din bilanț se adună pierderea reportată, pierderea exercițiului financiar și alte elemente considerate ca făcând parte din fondurile proprii conform bilanțului (repartizarea profitului, acțiuni proprii, pierderi legate de instrumentele de capitaluri proprii). Suma rezultată reprezintă totalul pierderilor;
· totalul pierderilor se scade din totalul obținut prin adunarea primelor de capital cu rezervele din reevaluare, cu rezerve și cu alte elemente considerate ca făcând parte din fondurile proprii conform bilanțului (profitul exercițiului financiar, profitul reportat, câștiguri legate de instrumentele de capitaluri proprii);

· dacă rezultatul este negativ se scade din valoarea capitalului subscris vărsat;

· dacă rezultatul obținut este mai mic decât jumătate din valoarea capitalului subscris vărsat, întreprinderea este în dificultate.

În vederea verificării situației de la lit. (b):

· din bilanț se compară valoarea capitalurilor proprii totale din ultimul exercițiu financiar cu valoarea aceluiași indicator din exercițiul financiar anterior;

· dacă capitalurile proprii s-au diminuat cu mai mult de jumătate față de exercițiul financiar anterior, întreprinderea este în dificultate.

În vederea verificării situației de la lit. (e):

· pct. (i)

· din bilanț se adună total datorii care trebuie plătite într-o perioadă de până la                 1 an cu total datorii care trebuie plătite într-o perioadă mai mare de 1 an;

· rezultatul obținut se împarte la valoarea aferentă capitalurilor proprii;

· se verifică dacă valoarea rezultată este mai mare de 7,5.

· pct. (ii)

· din contul de profit și pierdere valoarea însumată a profitului net cu cheltuielile cu taxe și impozite, cu cheltuielile cu dobânzi și cu cheltuielile cu amortizarea se raportează la cheltuielile cu dobânzi;

· se verifică dacă rezultatul se situează sub valoarea 1,0.
Dacă ambele condiții sunt îndeplinite cumulativ pe ultimele două exerciții financiare, întreprinderea este în dificultate.

În sensul celor de mai sus, solicitanții vor transmite, în copie, situațiile financiare anuale aprobate corespunzătoare ultimelor 2 exerciții financiare încheiate.

Obligaţia prezentării situaţiilor financiare nu se aplică întreprinderilor nou-înfiinţate. 
Situațiile financiare anuale aprobate trebuie să conțină:

· Situația activelor, datoriilor și capitalurilor proprii – Formularul 10;

· Contul de profit și pierdere – Formularul 20;

· Date informative – Formularul 30;

· Situația activelor imobilizate – Formularul 40;

· Dovada depunerii acestora la Agenția Națională de Administrare Fiscală, denumită în continuare ANAF.


	9. Documente care trebuie să însoţească Cererea de acord pentru finanțare 


Întreprinderea solicitantă de ajutor de stat va depune la MEAT dosarul în vederea obținerii acordului pentru finanțare și care trebuie să conțină următoarele documente:
	a) OPIS

	b) Cererea de acord pentru finanțare, se completează conform modelului prevăzut în Anexa nr. 1 la prezentul Ghid;

	c) Certificat constatator extins eliberat cu cel mult 10 zile lucrătoare înainte de data înregistrării cererii de acord pentru finanțare, fie în original, emis de Oficiul Registrului Comerţului de pe lângă tribunalul unde îşi are sediul întreprinderea, fie electronic, cu informații obținute de pe portalul de servicii al Oficiului Național al Registrului Comerțului;

	d) Certificat de atestare fiscală privind îndeplinirea obligațiilor de plată la bugetul general consolidat;

	e) Certificat de atestare fiscală privind îndeplinirea obligațiilor de plată către  bugetul local;

	f) Situații financiare anuale aprobate corespunzătoare ultimului exercițiu financiar încheiat. Acestea nu se prezintă în cazul întreprinderilor înfiinţate în anul depunerii Cererii de acord pentru finanțare;

	g) Plan de afaceri și plan de investiții, însoțite de documentele solicitate în cadrul acestora, conform modelului prevăzut în Anexa nr. 2, respectiv Anexa 2.1. la prezentul Ghid;

	h) Plan de creare locuri de muncă, însoțit de documentele solicitate în cadrul acestuia, conform modelului prevăzut în Anexa nr. 3 la prezentul Ghid;

	i) Procură notarială acordată de reprezentantul legal al întreprinderii solicitante, în cazul în care o altă persoană semnează cererea de acord pentru finanțare;

	j) Act de identitate al persoanei autorizate să reprezinte legal întreprinderea, în copie însoțită de procura notarială, dată de reprezentantul legal al societății;

	k) Datele de identificare ale persoanei de contact;

	l) Declarație pe proprie răspundere;

	m) Declarație pe propria răspundere privind criteriile nr. 2 si nr. 3 din Anexa nr. 4.


	ATENŢIE! 

· Toate documentele transmise MEAT de către întreprinderea solicitantă trebuie prezentate în limba română. În cazul documentelor depuse într-o limbǎ străină, întreprinderea prezintă aceste documente însoțite de traduceri în limba românǎ certificate de cǎtre traducǎtori autorizați. 

· Documentele emise de întreprinderea solicitantă în original sunt datate şi semnate de persoana autorizată să reprezinte legal întreprinderea. 

· Conformitatea documentelor prezentate în copie este asumată de reprezentantul legal al întreprinderii prin declarația pe propria răspundere din cadrul cererii de acord pentru finanțare. 

· Toate documentele se îndosariază, se numerotează pe fiecare pagină și se opisează în ordinea prevăzută în cadrul condiţiilor de conformitate a documentelor transmise în vederea evaluării cererii de acord pentru finanţare. 

· Nu se iau în considerare documentele transmise de întreprindere din proprie iniţiativă, în vederea completării cererii de acord pentru finanţare.


	CAPITOLUL II – ACORDAREA AJUTORULUI DE STAT


	1. Înregistrarea Cererii de acord pentru finanțare 


În vederea obținerii acordului pentru finanțare, întreprinderea trebuie să transmită MEAT Cererea de acord pentru finanțare însoțită de documentele prevăzute la punctul 9 din Capitolul I al prezentului Ghid.
	PRECIZĂRI:
Întreprinderea solicitantă depune în plic, direct sau prin poştă /servicii de curierat cu confirmare de primire la Registratura generală a MEAT din Calea Victoriei nr. 152, sector 1 Bucureşti, Cererea de acord pentru finanțare (conform Anexei nr. 1 la prezentul Ghid) însoţită de documentele justificative necesare pentru evaluare, într-un exemplar, pe suport de hârtie și în format electronic de tip memory stick. 
Pe plic se va menționa Direcția Politici Industriale și Finanțări pentru Industrie –             H.G. nr. 702/2024.
Înregistrarea Cererilor de acord pentru finanţare se realizează doar în intervalul sesiunilor de 30 de zile, comunicate pe site-ul MEAT. 
Perioada de înregistrare a cererilor se comunică de către MEAT pe website-ul său, conform art. 18, alin. (2) din H.G. nr. 702/2024, cu cel puţin 30 de zile înainte de data lansării sesiunilor.


	ATENȚIE!

Cererile de acord pentru finanțare înregistrate în afara sesiunilor se restituie întreprinderilor.


	2. 
Calculul punctajului și publicarea Listei întreprinderilor solicitante


Pe baza criteriilor prevăzute în Anexa nr. 4 la prezentul Ghid – Criterii de evaluare pentru stabilirea punctajului întreprinderilor solicitante, MEAT calculează un punctaj pentru întreprinderile care transmit Cereri de acord pentru finanţare în cadrul sesiunii de înregistrare şi întocmește Lista întreprinderilor solicitante ordonate descrescător pe baza punctajului obţinut și se publică pe site-ul MEAT în termen de maximum 10 zile de la data închiderii sesiunii. Punctajul calculat nu are la bază analiza criteriilor de eligibilitate, aceasta urmând a se realiza ulterior publicării Listei, în ordinea descrescătoare și în limita bugetului alocat sesiunii. În situația respingerii/obținerii unui alt punctaj se continuă evaluarea cu următorul solicitant, în ordine descrescătoare.
Evaluarea unei Cereri de acord pentru finanțare se finalizează după ce întreaga documentație este considerată completă și conformă, cu încheierea acordului pentru finanțare.
Acordurile pentru finanțare se încheie în limita bugetului alocat sesiunii.
În situaţia în care există două sau mai multe întreprinderi care au obţinut acelaşi punctaj, ordinea intrării în analiză se va realiza în funcţie de criteriul stabilit în Anexa nr. 5 – Criterii de departajare.
În situaţia în care există buget disponibil ca urmare a emiterii unor scrisori de respingere, alocarea poate continua în ordinea descrescătoare a punctajului obținut, cu Cererile de acord pentru finanţare care nu s-au încadrat iniţial în bugetul alocat sesiunii.

	3. Etapele de evaluare a Cererii de acord pentru finanțare și a documentației anexate acesteia


A. Etapa de verificare a existenței și conformităţii documentelor:
· înregistrarea Cererii de acord pentru finanțare;
· verificarea dosarului din punct de vedere al conformităţii documentelor necesare încheierii acordului pentru finanțare.
A.1. OPIS cu documentele anexate Cererii de acord pentru finanțare. 

Acesta trebuie să indice denumirea fiecărui document şi pagina la care respectivul document este îndosariat.

Pentru a se asigura conformitatea documentelor se verifică următoarele:
A.2 .  Cererea de acord pentru finanțare. Aceasta trebuie:

· să aibă toate rubricile completate cu datele solicitate, să respecte modelul prevăzut în Anexa nr. 1, să fie datată şi semnată în original de persoana autorizată să reprezinte legal întreprinderea;
· să conţină informaţii corelate cu datele din certificatul constatator, situațiile financiare (cu excepția întreprinderilor care nu cel puțin un exercițiu financiar încheiat), planul de afaceri, planul de investiții, planul de creare a locurilor de muncă, actul de identitate al persoanei autorizate să reprezinte legal întreprinderea;
· să fie însoţită de toate documentele prevăzute la punctul 9 din cadrul Capitolului I al prezentului Ghid.
	ATENȚIE!

În situaţia în care reprezentantul legal al întreprinderii, conform certificatului constatator, nu poate semna documentaţia necesară în vederea accesării ajutorului de stat, este permisă desemnarea unei alte persoane care să reprezinte legal întreprinderea în relaţia cu MEAT, Cererea de acord pentru finanţare fiind însoţită de o procură notarială în acest sens.


A.3.  Certificatul constatator extins. Acesta trebuie:

· să fie valabil la data înregistrării Cererii de acord pentru finanțare;
· să fie ataşat în original, dacă este emis de Oficiul Registrului Comerţului de pe lângă tribunalul unde îşi are sediul întreprinderea, sau în format electronic, cu informații obținute de pe portalul de servicii al Oficiului Național al Registrului Comerțului.
A.4. Certificatul de atestare fiscală privind îndeplinirea obligațiilor de plată la bugetul general consolidat.
	ATENȚIE!

Pentru verificarea îndeplinirii criteriului de eligibilitate prevăzut la art. 17, alin. (1),              lit. b) din H.G. nr. 702/2024, respectiv faptul că întreprinderea nu înregistrează debite restante la bugetul de stat, certificatul de atestare fiscală trebuie:

· să fie valabil la data înregistrării Cererii de acord pentru finanțare.


Se va avea în vedere să nu figureze sume de plată la Secţiunile A*, C și D – Obligaţii de plată, cu excepţia sumelor aflate în compensare cu sumele de rambursat/restituit din secţiunea B.

A.5. Certificatul de atestare fiscală privind îndeplinirea obligațiilor de plată la bugetul local, în original, pentru sediul întreprinderii și pentru toate punctele de lucru ale acesteia. 

· Certificatul de atestare fiscală trebuie să fie valabil la data înregistrării Cererii de acord pentru finanțare.

	PRECIZĂRI:
În cazul investiției inițiale sau o investiție inițială care creează o nouă activitate economică, care constă în înființarea unei unități noi, înregistrarea punctului de lucru se poate face și ulterior depunerii Cererii de acord pentru finanțare. 
În acest caz se va transmite MEAT certificatul constatator la 6 luni după demararea investiției, ulterior înregistrării punctului de lucru.


A.6. Situațiile financiare anuale aprobate
Obligaţia prezentării situaţiilor financiare nu se aplică întreprinderilor nou-înfiinţate care nu au cel puțin un exercitțiu financiar încheiat de la data înființării.
Situaţiile financiare anuale aprobate trebuie să conţină:

· Situaţia activelor, datoriilor şi capitalurilor proprii – Formularul 10;

· Contul de profit şi pierdere – Formularul 20;

· Date informative – Formularul 30;

· Situaţia activelor imobilizate – Formularul 40;

· Dovada depunerii acestora la Agenţia Națională de Administrare Fiscală.

	ATENŢIE !  

În situaţia în care, rentabilitatea cifrei de afaceri este mai mică decât 0 în ultimul exerciţiu financiar încheiat, se vor prezenta şi situaţiile financiare anuale aprobate corespunzătoare unuia dintre cele două exerciţii financiare anterioare acestuia, în care rentabilitatea cifrei de afaceri este mai mare decât 0.      


A.7.  Planul de afaceri și Planul de investiții, însoțite de documentele solicitate în cadrul acestora, trebuie să demonstreze eficiența economică a întreprinderii și viabilitatea investiției, precum și:

· să respecte structura indicativă prevăzută în Anexa nr. 2 si Anexa nr. 2.1. la prezentul Ghid și să conțină, cel puțin, toate informațiile din respectiva structură; 

· să fie datat și semnat în original de persoana autorizată să reprezinte legal întreprinderea; 

· să asigure corelarea informațiilor cu cele precizate în Cererea de acord pentru finanțare și în documentația anexată acesteia.
La elaborarea Planului de afaceri se vor avea în vedere următoarele recomandări: 

· să fie concis, complet, să conţină informaţii de bază cu privire la activitatea întreprinderii; 

· să prezinte o analiză obiectivă, bazată pe propuneri realiste;
· să fie elaborat pe perioada implementării investiției și pe următorii 5 ani de la finalizarea investiției pentru întreprinderile mari și pe următorii 3 ani de la finalizarea investiției pentru IMM-uri; 

· să conţină proiecţiile financiare cu toate formulele de calcul, atât pe suport tipărit, cât și în format Microsoft Excel.
La elaborarea Planului de investiții se va avea în vedere:

· să cuprindă cheltuielile eligibile şi neeligibile aferente investiţiei iniţiale cu determinarea valorii totale a investiţiei, precum şi a calendarului realizării investiţiei;
· valorile cheltuielilor eligibile, totale și pe ani, vor fi corelate cu informațiile corespunzătoare din Cererea de acord pentru finanțare;
· să fie specificată data estimată a demarării și finalizării investiției care să corespundă cu cele menționate în Cererea de acord pentru finanțare.
	DEFINIȚIE:

Calendarul realizării investiției – perioada de maximum 3 ani de realizare a planului de investiții, calculată de la data demarării investiției, dar nu mai târziu de 31 decembrie 2028.


	ATENȚIE!

Persoana de contact este persoana desemnată de întreprindere pentru a ține legătura cu reprezentanții MEAT, în procesul de evaluare a documentelor trimise de întreprindere în vederea încheierii acordului pentru finanțare. Persoana de contact poate fi aceeași cu reprezentantul legal al întreprinderii.


A.8. Planul de creare a locurilor de muncă
Crearea de locuri de muncă reprezintă creșterea netă a numărului de locuri de muncă create direct de întreprindere pentru atingerea obiectivelor proiectului de investiții după depunerea Cererii de acord pentru finanţare, în raport cu media celor 12 luni precedente lunii în care se înregistrează Cererea de acord pentru finanţare, după deducerea din numărul de locuri de muncă create a oricăror locuri de muncă pierdute în perioada respectivă, exprimate în unități de muncă anuale.
	PRECIZARE:

În cazul în care pe parcursul realizării investiției se constată necesitatea prelungirii calendarului, întreprinderea are obligația de a solicita MEAT, conform art 3, punctul 6 din H.G. nr. 702/2024, prelungirea calendarului de creare a locurilor de muncă aferente investiției, cu respectarea condiției privind crearea locurilor de muncă după demararea investiției, dar nu mai târziu de 3 ani de la finalizarea acesteia.


Fiecare loc de muncă creat prin investiţie se menţine pentru o perioadă de cel puţin 5 ani în cazul întreprinderilor mari sau, cel puțin 3 ani, în cazul IMM-urilor de la data la care locul de muncă a fost ocupat pentru prima dată.
	ATENȚIE !

Se completează doar de către întreprinderile solicitante care au inclus costurile salariale în cheltuieli eligibile pentru prezenta schema.
Planul de creare a locurilor de muncă NU se elaborează în situația în care costurile salariale nu sunt incluse în cheltuielile eligibile, respectiv dacă întreprinderea a optat pentru cheltuielile eligibile prevăzute la art. 7, alin. (2), lit.a) din H.G. nr. 702/2024.
În situația în care costurile salariale NU sunt incluse în cheltuielile eligibile, întreprinderea  prezintă, în Planul de afaceri: 

• media locurilor de muncă calculată pentru cele 12 luni precedente lunii în care se depune la MEAT Cererea de acord pentru finanţare;

• numărul de noi locuri de muncă create ca urmare a realizării investiţiei, defalcat, la nivel de an, pe perioada realizării acesteia.

În situația în care costurile salariale SUNT incluse în cheltuielile eligibile, informațiile care trebuie prezentate de întreprinderi vor fi incluse în planul de creare a locurilor de muncă, prevăzut în Anexa nr. 3.

Dacă întreprinderea optează să solicite sprijin financiar în baza art. 7, alin. (2), lit.c) din H.G. nr. 702/2024, valoarea costurilor eligibile nu trebuie să depășească totalul costurilor eligibile aferente investiţiei în active corporale și necorporale sau totalul costurilor salariale estimate care rezultă din crearea de locuri de muncă în urma unei investiţii iniţiale, calculate pe o perioadă de doi ani, în funcţie de care dintre acestea este mai mare.


	Exemplu de calcul:

Dacă  

· valoarea totală a costurilor eligibile în active corporale și necorporale = 5 milioane euro
· valoarea totală a costurilor salariale estimate care rezultă din crearea de locuri de muncă în urma unei investiţii iniţiale, calculate pe o perioadă de doi ani =                                3 milioane euro
Conform schemei, intensitatea ajutorului de stat se calculează prin raportare la valoarea cea mai mare, respectiv procent din 5 milioane de euro, în funcție de regiune și tipul întreprinderii.

Vor fi considerate costuri eligibile efectuate, atât costurile cu activele corporale și necorporale, cât și costurile salariale în limita intensității maxime a ajutorului de stat acordat.


A.9. Declarația pe proprie răspundere prin care întreprinderea atestă:

· Datele privind ajutoarele de stat și de minimis;
· Date privind orice investiţii finanțate din surse publice, împreună cu care investiția sprijinită în baza H.G. nr. 702/2024 ar putea constitui un proiect unic de investiții;
· Datele privind relocarea;
· Datele privind situația juridică și financiară .
Declarația este semnată de reprezentantul legal al întreprinderii sau de persoana împuternicită prin procură notarială. 
A.10. Act de identitate al persoanei autorizate să reprezinte legal întreprinderea în copie, sau după caz însoțită de procura notarială dată de reprezentantul legal al societății. 

A.11. Datele de identificare ale persoanei de contact din cadrul întreprinderii solicitante.

A.12. Declarație pe propria răspundere pentru criteriile nr. 2 și nr. 3 din Anexa nr. 4.
Se va detalia utilizând unități de masură atât pentru cantitatea de produs estimată/an cât și pentru cantitatea de materie primă de bază utilizată în procesul de productie al produsului și asigurată prin lanțul de aprovizionare de la criteriul nr. 2 din Anexa nr. 4. 
Pentru sursa materiei prime de bază ce urmează a fi utilizată se vor prezenta detalii cu privire la: 

· coordonatele producătorului materiei prime de bază (nume societate, adresă);

· distanța exprimată în km față de locația realizării investiției.

Dacă în perioada de implementare și monitorizare a investiției intervine situația de necesitate a schimbării producătorului care aprovizionează materia primă de bază, prin contractarea unui nou producător, întreprinderea solicitantă are obligația menținerii distanței în lanțul de aprovizionare.
	ATENȚIE !

În elaborarea declarației se vor avea dispozițiile cu privire la revocarea acordului pentru finanțare prevăzute la art. 31, alin. (1), lit. j) din H.G. nr. 702/2024, respectiv întreprinderea nu realizează investiția conform planului de afaceri ce a stat la baza calculării punctajului și a încheierii acordului pentru finanțare.


B. Etapa verificării îndeplinirii criteriilor de eligibilitate și a condițiilor impuse de    H.G. nr. 702/2024 și prezentul Ghid:
b.1. Cererea de acord pentru finanțare – se verifică îndeplinirea criteriilor de eligibilitate prevăzute la Cap. I, pct. 8 din prezentul Ghid.
b.2. Certificatul Constatator – se verifică dacă întreprinderea:

· este înregistrată potrivit Legii societăţilor nr. 31/1990, republicată, cu modificările și completările ulterioare;
· are capital social subscris vărsat în valoare de minimum 100.000 lei;
· realizează o investiţie iniţială în România, în unul din sectoarele de activitate eligibile, activitatea pentru care solicită finanţare fiind declarată la Oficiul Registrului Comerţului;
· nu se află în procedură de insolvenţă, faliment, reorganizare judiciară, dizolvare, închidere operaţională, lichidare sau suspendare temporară a activităţii.

b.3. Situațiile financiare – se verifică dacă întreprinderea:

· are rentabilitatea cifrei de afaceri > 0 în unul din ultimele 3 exerciţii financiare încheiate  în cazul întreprinderilor în activitate și a întreprinderilor nou înființate care au desfășurat activitate cel puțin un exercițiu financiar încheiat (= 100 x Profit net / Cifra de afaceri) ; 
· are capitaluri proprii pozitive în ultimul exerciţiu financiar încheiat , în cazul întreprinderilor în activitate și a întreprinderilor nou înființate care au desfășurat activitate cel putin un exercițiu financiar încheiat (se preia din Situaţiile financiare – Formularul 10) .
b.4. Certificat de atestare fiscală – se verifică dacă întreprinderea:

· înregistrează debite restante, la bugetul general consolidat, precum și la bugetul local, atât pentru sediu și cât și pentru toate punctele de lucru.
b.5.  Planul de afaceri și Planul de investiții – se verifică:
· Conformitatea pe care trebuie să o îndeplinească planul de afaceri și planul de investiții prevăzute în Anexa nr. 2, respectiv Anexa nr. 2.1. la prezentul Ghid. 
	4. Soluționarea Cererii de acord pentru finanțare


În urma etapei de verificare prevăzută la punctul 3, Capitolul II din prezentul Ghid,               MEAT încheie cu întreprinderile solicitante sau emite întreprinderilor solicitante, după caz:

· Acord pentru finanțare pentru solicitanții admiși în limita bugetului;
· Solicitare de informaţii şi/sau documente pentru completarea cererii de acord pentru finanțare;
· Scrisoare de respingere a cererii de acord pentru finanțare.
	5. Încheierea acordului pentru finanțare


În vederea obținerii acordului pentru finanțare întreprinderea solicitantă trebuie să prezinte toate documentele prevăzute de prezentul Ghid, să îndeplinească toate criteriile de eligibilitate și condițiile de conformitate prevăzute în H.G. nr. 702/2024 și să respecte prevederile prezentului Ghid.

MEAT verifică şi evaluează Cererile de acord pentru finanţare însoţite de documentele justificative prevăzute în prezentul Ghid, în ordinea stabilită prin Lista întreprinderilor solicitante ordonate descrescător pe baza punctajului obținut, în termen de maximum 30 zile de la data la care întreaga documentaţie este considerată completă în sensul prevederilor prezentei scheme.

În procesul de evaluare, se verifică și analizează proiectele selectate în ordinea descrescătoare a punctajelor și în limita bugetului conform Listei întreprinderilor solicitante ordonate descrescător pe baza punctajului obținut publicată pe site-ul MEAT.
	PRECIZARE:

În situația în care există buget disponibil ca urmare a emiterii unor scrisori de respingere a unor Cereri de acord pentru finanţare, alocarea poate continua în ordinea descrescătoare a punctajului obținut, cu cererile de acord pentru finanțare care nu s-au încadrat inițial în bugetul alocat sesiunii.


	6. Solicitare de completare a Cererii de acord pentru finanțare


În cazul în care: 

· există neconcordanţe/neclarităţi în informaţiile furnizate,
· documentele nu sunt conforme,
· nu sunt transmise în integralitate documentele prevăzute în prezentul Ghid,
· se constată necesitatea unor documente suplimentare în vederea soluționării cererii de acord pentru finanțare
MEAT își rezervă dreptul de a solicita informații și/sau documente până la momentul în care consideră toată documentația ca fiind conformă și completă.

Întreprinderea solicitantă transmite completarea documentaţiei în termen de 15 zile de la primirea solicitării de informații și/sau documente din partea MEAT. 
Nu se iau în considerare documentele transmise de întreprindere din proprie iniţiativă, în vederea completării documentaţiei aferente Cererii de acord pentru finanţare.
	7. Respingerea Cererii de acord pentru finanțare


MEAT respinge Cererea de acord pentru finanțare dacă: 
1. Cererea de acord pentru finanțare nu este însoțită de următoarele documente: 

· situaţii financiare anuale aprobate, cu excepția întreprinderilor nou-înfiinţate care nu au desfășurat activitate cel puțin un exercițiu financiar încheiat, corespunzătoare ultimului exerciţiu financiar încheiat şi, după caz, ale exerciţiului financiar din ultimele 3 exerciţii financiare încheiate, în care rentabilitatea cifrei de afaceri este mai mare decât 0;

· planul de afaceri din care să rezulte viabilitatea investiţiei iniţiale şi eficienţa economică a întreprinderii.
2. Nu sunt îndeplinite criteriile de eligibilitate și condițiile de acordare a ajutorului de stat:

· Investiția propusă nu se încadrează într-unul din sectoarele economice prevăzute în Anexa nr.1 la H.G. nr. 702/2024 ;
· Nu se îndeplinesc cumulativ condițiile prevăzute la art. 14, alin. (1), art. 15 și art. 17 din H.G. nr. 702/2024;
· Nu sunt considerate investiții inițiale, respectiv investiții inițiale care crează o nouă activitate economică conform prevederilor art. 14, alin. (2) și (3) din                 H.G. nr. 702/2024;
· Nu respectă termenul de maximum 15 zile conform art. 21, alin. (2) din H.G. nr. 702/2024 de la data primirii solicitărilor de informaţii şi/sau documente pentru completarea Cererii de acord pentru finanţare;
· S-a transmis Cererea de acord pentru finanțare ulterior încheierii sesiunii de depunere;
· Nu respectă contribuția la dezvoltarea regională conform punctului nr. 6 din Anexa nr. 2.1. Plan de Investiții.
	ATENŢIE ! 

Toate documentele emise de către MEAT (acordul pentru finanţare, solicitarea de informații şi/sau documente pentru completarea cererii de acord pentru finanțare, scrisoarea de respingere a cererii de acord pentru finanțare) se transmit solicitantului/beneficiarului schemei de ajutor de stat prin poştă sau electronic.

	

	ATENȚIE !

Solicitantul prezintă dovada contribuției financiare în termen de maximum 6 luni de la data încheierii acordului pentru finanțare. Aceasta se dovedește prin:
· resurse de natură strict financiară ale întreprinderii destinate realizării investiției inițiale sau pentru o investiție inițială care creează o nouă activitate economică, obținute din:
a) surse proprii, respectiv majorare de capital social subscris și vărsat, profit reinvestit; și/sau  
b) credit bancar.


	CAPITOLUL III  –  DEMARAREA INVESTIȚIEI


	DEFINIȚIE:

Demararea lucrărilor reprezintă fie demararea lucrărilor de construcţie în cadrul  investiţiei, fie primul angajament cu caracter juridic obligatoriu de comandă de echipamente sau oricare alt angajament prin care investiţia devine ireversibilă, în funcție de care are loc primul; cumpărarea de terenuri şi lucrările pregătitoare, cum ar fi obţinerea autorizaţiilor şi realizarea studiilor de fezabilitate, nu sunt considerate demarare a investiției. În cazul preluărilor de întreprinderi, „demararea lucrărilor” corespunde datei dobândirii activelor direct legate de unitatea preluată. 


Întreprinderea are obligaţia să transmită MEAT, în termen de maximum 6 luni de la data încheierii acordului pentru finanțare, date şi informaţii privind demararea investiţiei şi să anexeze primul contract sau comandă fermă de executare a lucrărilor de construcţii sau achiziţie echipamente (copie conform cu originalul, asumată de către reprezentantul legal).
	ATENȚIE! 

MEAT are dreptul de a verifica permanent îndeplinirea condițiilor de eligibilitate ale întreprinderii, respectiv ale proiectului de investiții, precum și condițiile care au stat la baza obținerii punctajului, pe întreaga perioadă de implementare și monitorizare a planului de investiții.


	CAPITOLUL IV – MENȚINEREA ȘI MONITORIZAREA INVESTIȚIEI 


Întreprinderea are obligaţia de a menţine în stare de funcţionare investiţia iniţială realizată, pentru o perioadă de cel puţin 5 ani de la data finalizării acesteia în cazul întreprinderilor mari și de cel puțin 3 ani de la data finalizării acesteia în cazul                  IMM-urilor.
Întreprinderea are obligaţia să mențină fiecare loc de muncă creat prin investiţie în zona în cauză pentru o perioadă de cel puţin 5 ani sau, în cazul IMM-urilor, de cel puţin 3 ani de la data la care locul de muncă a fost ocupat pentru prima dată.
Pe întreaga perioadă de implementare, reprezentanții MEAT au dreptul de a verifica permanent  îndeplinirea criteriilor de eligibilitate ale beneficiarului ajutorului de stat și realizarea acțiunilor asumate de acesta prin planul de afaceri și planul de investiții.
Acest drept de verificare se aplică și pentru o perioada de 5 ani ulterioară anului finalizării investiției de către întreprinderile mari și de 3 ani de către IMM-uri.
În acest context, reprezentanții MEAT pot verifica oricând la fața locului, cu notificarea prealabilă a beneficiarului, veridicitatea şi conformitatea documentelor privind realizarea investiţiei şi efectuarea cheltuielilor eligibile aferente activelor corporale și necorporale și/sau a cheltuielilor eligibile aferente costurilor salariale.
MEAT va realiza anual verificarea la faţa locului în vederea stabilirii îndeplinirii condiţiilor de mai sus. Întreprinderea va fi înştiinţată de către MEAT cu privire la perioada efectuării verificării. Întreprinderea are obligaţia de a permite accesul reprezentanţilor MEAT la locul de desfăşurare a investiţiei şi de a pune la dispoziţia acestora toate documentele necesare verificării menţinerii investiţiei. 
	ATENŢIE! 

Întreprinderea trebuie să prezinte și să fundamenteze cel puțin următoarele elemente: 

· planul de investiţii realizat; 

· categoriile de produse/servicii realizate ca urmare a implementării proiectului                               de investiţii;
· cifra de afaceri realizată ca urmare a implementării proiectului de investiţii. 

· planul de creare a locurilor de muncă;
· contribuția la dezvoltarea regională.


	CAPITOLUL V – MODIFICAREA PLANULUI DE INVESTIȚII ȘI A ACORDULUI PENTRU FINANȚARE


Întreprinderile solicitante sunt obligate să finalizeze investiția pentru care au solicitat finanțare conform calendarului realizării investiției, care a stat la baza încheierii acordului pentru finanțare.

	ATENȚIE!

Modificările nu pot viza creșterea valorii totale a cheltuielilor eligibile, respectiv a valorii  ajutorului de stat aferent acestora.


Pe parcursul realizării investiţiei, beneficiarul schemei poate solicita MEAT prelungirea calendarului investiției, prin transmiterea unei notificări conform art. 29, alin. (2) din H.G. nr. 702/2024, cu menționarea perioadei revizuite de realizare a investiției, cu anexarea unei fundamentări în acest sens, inclusiv în format electronic.
MEAT poate solicita întreprinderii clarificări/completări, iar întreprindere are termen de 10 zile lucrătoare de a răspunde solicitării MEAT.
MEAT analizează documentele în termen de maximum 15 zile calendaristice, de la data notificării sau după caz, de la data răspunsului întreprinderii la clarificări/completări.

În urma evaluării documentelor, MEAT poate să: 

-
aprobe modificarea calendarului realizării investiției, prin amendarea acordului pentru finanțare, sau

-
să respingă notificarea de modificare a calendarului realizării investiției.

	CAPITOLUL VI – REVOCAREA ACORDULUI PENTRU FINANȚARE ȘI 
RECUPERAREA AJUTORULUI DE STAT PLĂTIT


MEAT transmite întreprinderii o scrisoare de revocare a acordului pentru finanţare conform art. 31, alin. (3) din H.G. nr. 702/2024, dacă întreprinderea : 
a) nu informează MEAT în termen de maximum 6 luni de la data încheierii acordului pentru finanţare, cu privire la demararea investiţiei conform prevederilor         art. 28;
b) nu respectă obligația asumată în temeiul art. 10, alin. (2);

	ATENŢIE! 

În vederea demonstrării existenței sursei de finanţare certe în acord cu documentația ce a stat la baza semnării acordului pentru finanțare, întreprinderea trebuie să transmită documente justificative în termen de maximum 6 luni de la încheierea acordului pentru finanţare. 


c) nu respectă prevederile art. 17, alin. (1), lit. b) – e);

d) nu respectă obligaţia asumată în temeiul art. 9;

e) nu respectă prevederile art. 7, alin. (10);

f) nu respectă obligaţiile prevăzute la art. 27, alin (3);

g) nu respectă prevederile art. 30, alin. (1);

h) nu respectă prevederile art. 8, alin. (2);
i) nu respectă obligațiile prevăzute la art. 29, alin. (1);
j) nu realizează investiția conform planului de afaceri care a stat la baza calculării punctajului și a încheierii acordului pentru finanțare;
k) informează MEAT că este în imposibilitatea realizării planului de investiție și/sau a planului de creare a locurilor de muncă sau solicită MEAT revocarea acordului pentru finanțare;
l) nu finalizează investiţia pentru care a solicitat finanţare conform calendarului realizării investiției ce a stat la baza încheierii acordului pentru finanțare;
m) nu respectă condiţia privind menţinerea investiţiei iniţiale pentru o perioadă de cel puţin 5 ani de la data finalizării acesteia pentru întreprinderile mari, respectiv 3 ani pentru IMM-uri;
	ATENŢIE! 

În cazul în care, pe perioada minimă obligatorie de menţinere de 5 ani pentru întreprinderile mari, respectiv 3 ani pentru IMM-uri, se constată uzura fizică sau morală a activelor aferente investiţiei iniţiale realizate, este permisă înlocuirea acestora, în vederea asigurării continuităţii activităţii finanţate, cu informarea MEAT și cu condiția ca activitatea economică să fie menţinută în regiunea în cauză pentru perioada minimă obligatorie.
Informarea transmisă către MEAT trebuie să cuprindă cel puţin următoarele elemente:

· fundamentarea deciziei de înlocuire din care să rezulte că activul/activele ce urmează a fi înlocuite sunt uzate fizic sau moral, 

· denumirea activelor ce vor fi înlocuite, 

· denumirea activelor ce vor înlocui activele uzate fizic sau moral,

· scurtă descriere a activelor ce vor înlocui activele uzate fizic sau moral, cu plasarea în cadrul fluxului tehnologic.


n) nu respectă prevederile art. 7, alin. (8);
o) nu îndeplinește obligația prevăzută la art 30, alin (2); recuperarea ajutorului de stat plătit se realizează proporțional raportat la contribuția la dezvoltarea regională;

p) nu respecta obligatia prevazuta la art 15, alin (2).

Măsurile de revocare se aplică și în situația în care MEAT constată, ulterior încheierii acordului pentru finanţare, că investiţia a fost demarată anterior datei de depunere a cererii de acord pentru finanţare, cu nerespectarea prevederilor art. 13, alin. (3).

	ATENŢIE! 

Ajutorul de stat care se recuperează include și dobânda aferentă, datorată de la data plății până la data recuperării. 

Rata dobânzii aplicabile este cea stabilită potrivit prevederilor Regulamentului UE   nr. 2015/1589 al Consiliului din 13 iulie 2015 de stabilire a normelor de aplicare a articolului 108 din Tratatul privind funcționarea Uniunii Europene şi Regulamentului (CE) nr. 794/2004 al Comisiei din 21 aprilie 2004 de punere în aplicare a Regulamentului (UE) 2015/1589 al Consiliului de stabilire a normelor de aplicare a articolului 108 din Tratatul privind funcționarea Uniunii Europene, cu modificările ulterioare.

În baza Regulamentului UE nr. 2015/1589, Comisia Europeană publică ratele dobânzii aplicabile recuperării ajutoarelor de stat în Jurnalul Oficial al Uniunii Europene şi, cu titlu de informare, pe internet. 

Dobânda se calculează de la data la care ajutorul de stat a fost pus la dispoziţia beneficiarului, până la data recuperării efective, fiind aplicabil principiul capitalizării. 

Decizia de recuperare se transmite operatorului economic beneficiar şi spre aplicare organelor fiscale competente în administrarea beneficiarilor de ajutor de stat.


ATENȚIE !
În vederea rambursării cheltuielilor, MEAT va elabora un Ghid de plată.

MINISTERUL ECONOMIEI

